CELEX: 62015TN0176
Language: et
Date: 2015-04-10 00:00:00
Title: Kohtuasi T-176/15: 10. aprillil 2015 esitatud hagi – Golparvar versus nõukogu

6.7.2015   
            
            
               ET
            
            
               Euroopa Liidu Teataja
            
            
               C 221/22
            
         10. aprillil 2015 esitatud hagi – Golparvar versus nõukogu
   (Kohtuasi T-176/15)
   (2015/C 221/32)
   Kohtumenetluse keel: inglise
   
      Pooled
   
   
      Hageja: Gholam Hossein Golparvar (Teheran, Iraan) (esindajad: solicitor M. Taher, barrister T. de la Mare ja barrister R. Blakeley)
   
      Kostja: Euroopa Liidu Nõukogu
   
      Nõuded
   
   Hageja palub Üldkohtul:
   
               —
            
            
               tühistada hagejat puudutavas osas nõukogu 12. veebruari 2015. aasta otsus (ÜVJP) 2015/236, millega muudetakse otsust 2010/413/ÜVJP, mis käsitleb Iraani vastu suunatud piiravaid meetmeid,
            
         
               —
            
            
               tühistada hagejat puudutavas osas nõukogu 12. veebruari 2015. aasta rakendusmäärus (EL) nr 2015/230, millega rakendatakse määrust (EL) nr 267/2012, milles käsitletakse Iraani vastu suunatud piiravaid meetmeid,
            
         
               —
            
            
               kohustada nõukogu tasuma hagejale kahjuhüvitist summas 50  000 eurot, ja
            
         
               —
            
            
               mõista kohtukulud välja nõukogult.
            
         
      Väited ja peamised argumendid
   
   Hageja esitab hagiavalduse põhjendamiseks kaheksa väidet.
   
               1.
            
            
               Esimene väide, mille kohaselt on tehtud ilmne hindamisviga
               
                           —
                        
                        
                           Pensionilemineku tõttu (mida pooled ei vaidlusta) ei vasta hageja ühelegi loetellu lisamise tingimustest ning nõukogu põhjenduste kokkuvõte (milles hageja pensionileminekut ei vaidlustata) on faktiliselt väär, mille tulemusel on nõukogu teinud ilmse hindamisvea, kui lisas hageja nime uuesti loetellu.
                        
                     
         
               2.
            
            
               Teine väide, mille kohaselt on rikutud hageja menetlusõigusi ja kaitseõigusi
               
                           —
                        
                        
                           Nõukogu on rikkunud hageja menetlusõigusi ja kaitseõigusi, kuna ei ole arvesse võtnud hageja esitatud märkusi ja tõendeid, mis näitavad selgelt, et ta on läinud lõplikult pensionile.
                        
                     
         
               3.
            
            
               Kolmas väide, mille kohaselt on rikutud ELTL artiklit 266
               
                           —
                        
                        
                           Nõukogu on taotlenud hageja uuesti loetellu lisamist sisuliselt sama õigusliku metodoloogia ja samade tõendite alusel nagu ta seda tegi esmakordsel loetellu lisamisel, mille Üldkohus on tühistanud.
                        
                     
         
               4.
            
            
               Neljas väide, mille kohaselt on rikutud res judicata põhimõtet
               
                           —
                        
                        
                           Hageja uuesti loetellu lisamine kujutab endast menetlusnormi rikkumist ja rikub res judicata ja/või õiguskindluse ja/või lõplikult jõustunud kohtuotsuse põhimõtteid.
                        
                     
         
               5.
            
            
               Viienda väite kohaselt on muu hulgas rikutud tõhususe põhimõtet ja põhimõtet, mis tagab tõhusa kohtuliku kaitse
               
                           —
                        
                        
                           Hageja uuesti loetellu lisamine rikub tõhususe põhimõtet, õigust tõhusale kohtulikule kaitsele, Euroopa Liidu põhiõiguste harta (edaspidi „harta”) artiklist 47 tulenevaid õigusi ja/või Euroopa Inimõiguste Kohtu (EIK) artikleid 6 ja 13.
                        
                     
         
               6.
            
            
               Kuues väide, mille kohaselt on rikutud hea halduse põhimõtet
               
                           —
                        
                        
                           Hageja uuesti loetellu lisamine kujutab endast õiguse kuritarvitamist ja/või rikub tema õigust heale haldusel, mis on tagatud harta artikliga 41.
                        
                     
         
               7.
            
            
               Seitsmenda väite kohaselt on rikutud hageja õigusi, mis tulenevad harta artiklitest 7 ja 17 ja/või EIK artiklist 8 ja EIK 1. protokolli artiklist 1, ja/või proportsionaalsuse põhimõtet.
               
                           —
                        
                        
                           Hageja uuesti loetellu lisamine rikub tema põhiõigusi nagu õigust heale mainele ja õigust oma omandit vabalt vallata, kasutada ja käsutada, samuti proportsionaalsuse põhimõtet
                        
                     
         
               8.
            
            
               Kaheksas väide, mille kohaselt oli hageja uuesti loetellu lisamine õigusvastane
               
                           —
                        
                        
                           Igal juhul põhines hageja uuesti loetellu lisamine eeldusel, et Iraani Islamivabariigi meretranspordiametile (IRISL) kehtestatud piiravad meetmed olid õiguspärased, samas kui sellised meetmed on (IRISLi esitatud põhjustel, mis on üle võetud käesolevas asjas) õigusvastased, mistõttu tuleb hageja suhtes võetud meetmed tühistada.